ক্রমশ পিছিয়েই পড়ছে গতবারের চ্যাম্পিয়নরা। পিছোতে পিছোতে সবার শেষে অ্যাটলেটিকো দ্য কলকাতা। তিন-তিনটি ম্যাচ খেলা হয়ে গিয়েছে টেডি শেরিংহ্যাম-অ্যাশলি ওয়েস্টউডের দলের। এখনও পর্যন্ত একটা ম্যাচও জিততে পারেনি এটিকে শিবির। 
কলকাতা-ভক্তদের মন ভেঙে গিয়েছে। তিনি হেনরিকে সোরেনো অবশ্য আশা হারাচ্ছেন না। চলতি ইন্ডিয়ান সুপার লিগে অ্যাটলেটিকো দ্য কলকাতা ঘুরে দাঁড়াবে বলেই তাঁর বিশ্বাস।  
গতবার তাঁর বিষাক্ত ছোবলেই অ্যাটলেটিকো দ্য কলকাতা ফাইনালে ঘুরে দাঁড়িয়েছিল। কেরল ব্লাস্টার্সের বিরুদ্ধে ফাইনালে এক সময়ে এক গোলে পিছিয়ে পড়েছিল সৌরভ গঙ্গোপাধ্যায়ের দল। সোরেনোর হেডে সমতা ফেরানোর পরে কলকাতা টাইব্রেকারে চ্যাম্পিয়ন হয়ে যায়। 

এই বিষয়ে অন্যান্য খবর

এটিকে-কে ‘বাঁচাতে’ আসছেন তারকা, সুসংবাদ শেরিংহ্যামের সংসারে
এটিকে-র স্পন্দন থামাতে পুণের ভরসা কলকাতার দুই ছেলে


গতবার নিজেকে নিংড়ে দিলেও এবার অ্যাটলেটিকো-কর্তারা ভুলেই গিয়েছেন সোরেনোকে। কলকাতায় জায়গা না পাওয়ায় ক্রিশ্চিয়ানো রোনাল্ডোর সঙ্গে খেলা ডিফেন্ডার পাড়ি জমিয়েছেন চেন্নাইয়ে। এবার তিনি চেন্নাইয়িনের অধিনায়কও বটে। অল্প অল্প তামিল ভাষা শিখে ফেলেছেন। বলছিলেন, ‘‘নান্দ্রি মানে কী জানেন?’’ উত্তরের অপেক্ষা না করে নিজেই বলে দিলেন, ‘‘নান্দ্রি মানে ধন্যবাদ।’’ 

সোরেনো। তখন তিনি এটিকে শিবিরে। 
এ হেন সেরেনোর কি পুরনো দলের বিরুদ্ধে নামার আগে পা কাঁপছে? এবেলা.ইন-কে সোরেনো বলছেন, ‘‘আমি উত্তেজিত। পুরনো দলের বিরুদ্ধে খেলতে নামব ভেবেই দারুণ লাগছে।’’ 
নামেই এটিকে পুরনো দল। এই দলে নেই তো গতবারের কোনও ফুটবলার। আর নিউক্লিয়াসটাই বদলে যাওয়ায় মাঠে নেমে হোঁচট খাচ্ছে কলকাতা শিবির। সোরেনো অবশ্য এটিকে-র ব্যর্থতাকে বেশি গুরুত্ব দিতে নারাজ। তিনি বলছেন, ‘‘ওরা এবার শুরুটা ভাল করেনি ঠিকই। তবে টুর্নামেন্ট সবে শুরু হয়েছে। এখনও অনেক ম্যাচ বাকি রয়েছে। আমার মনে হয় কলকাতা ঠিক ঘুরে দাঁড়াবে। তবে ঈশ্বরের কাছে প্রার্থনা করি, আমাদের বিরুদ্ধেই যেন ঘুরে না দাঁড়ায় ওরা। ম্যাচটা আমি জিততে চাই।’’ 
উপেক্ষার জবাব দিতে চান সোরেনো? কলকাতার কর্তাদের বুঝিয়ে দিতে চান, আমাকে না নিয়ে তোমরা ভুল করেছো? চূড়ান্ত পেশাদাররা ম্যাচের আগে গরমাগরম বিবৃতি দেন না। জবাব দেওয়ার জন্য বেছে নেন সবুজ গালচের মাঠকে। সোরেনোও কি তাই করছেন? কে জানে? কলকাতা ছেড়ে চেন্নাই পাড়ি জমানোর প্রসঙ্গে পর্তুগিজ ডিফেন্ডারের জবাব, ‘‘আমার জীবনে এটিকে এখন পুরনো অধ্যায়। চেন্নাই আমার কাছে এখন বর্তমান। এটিকে-তে ফেলে আসা সুখের দিনগুলোই আমার স্মৃতিতে এখনও ভিড় করে আছে।’’